Sporerne mellem Hobro og Langå er blevet slidte, og mellem Lindholm og Aarhus skal elektrificeringen forbedres, så togene på sigt kan køre hurtigere. Sporarbejdet starter mandag den 26. marts og fortsætter helt til den 18 november. I den periode vil der være ændrede afgangstider og længere rejsetid med InterCity- og InterCityLyn-togene mellem Aalborg og Aarhus. Hos DSB anbefaler informationschef Tony Bispeskov kunderne at orientere sig om ændringerne på Rejseplanen. - Under Banedanmark sporarbejde er der længere rejsetid mellem Aalborg og Aarhus, og fra nogle stationer kører togene tidligere, end de plejer. Vi anbefaler kunderne, at de benytter Rejseplanen for at tjekke om sporarbejdet får indflydelse på deres rejse. Rejseplanen er opdateret to måneder frem, siger han. I påsken og igen i skolernes sommerferie er togene på noget af strækningen erstattet af Togbusser.
Banedanmark udfører sporarbejde mellem Aarhus og Aalborg fra mandag den 26. marts til den 18. november.